Chris Hadfield
Chris Austin Hadfield (sündinud 29. augustil 1959 Sarnias) on endine Kanada astronaut. Chris Hadfield on endine sõjaväelendur. Ta on osalenud kahel süstikulennul; 1995. aastal Atlantise lennul STS-74 kosmosejaama Mir ja 2001. aastal Endeavouri lennul STS-100 rahvusvahelisse kosmosejaama. Ta käis esimese kanadalasena avakosmoses ja oli esimene Kanadast pärit Rahvusvahelise Kosmosejaama komandör, juhtides 35. ekspeditsiooni. Viimast korda käis ta kosmoses Sojuzi pardal ning viibis rahvusvahelises kosmosejaamas detsembrist 2012 kuni maini 2013, olles 34. ekspeditsiooni liige ja 35. ekspeditsiooni komandör. Hadfield teatas juunis 2013, et lõpetab astronaudikarjääri ja lahkub Kanada kosmoseagentuurist. Ta veetis kosmoses kokku 166 päeva.